钦定古今图书集成/明伦汇编/氏族典/第577卷 > 《家语》 > 高堂隆
## 钦定古今图书集成/明伦汇编/氏族典/第577卷 > 《家语》 > 高堂隆

按《魏志高堂隆传》：“隆字升平，泰山平阳人，鲁高堂生
后也。少为诸生，泰山太守薛悌命为督邮，郡督军与
悌争论，名悌而呵之，隆按剑叱督军曰：‘昔鲁定见侮，
仲尼历阶，赵弹秦筝，相如进缶。临臣名君，义之所讨
也’。督军失色，悌惊起止之。后去吏，避地济南。建安十
八年，太祖召为丞相军议掾，后为历城侯徽文学，转”
为相。徽遭太祖丧不哀，及游猎驰骋，隆以义正谏，甚
得辅导之节。黄初中，为堂阳长，以选为平原王傅。王
即尊位，是为明帝。以隆为给事中、博士、驸马都尉。迁
陈留太守，赐爵关内侯。青龙中，大治殿舍，西取长安
大锺，增崇宫殿，雕饰观阁，百役繁兴，作者万数。悼皇
后崩，天作淫雨，冀州水出，漂没民物。隆上疏切谏。隆
卒，遗令薄葬，敛以时服。子琛嗣爵。